ຫວຽດນາມ-ລັດເຊຍ ເພີ່ມທະວີການຮ່ວມມືເສດຖະກິດ-ການຄ້າ ແລະ ວິທະຍາສາດ-ເຕັກນິກ
(ພາບປະກອບ)
ໂດຍໄດ້ຮັບຄຳເຊີນຂອງທ່ານ ຮ່ວາງຈູງຫາຍ ຮອງນາຍົກລັດຖະມົນຕີ ຫວຽດນາມ. ທ່ານ Igor Ivanovich Shuvalov ຮອງນາຍົກລັດຖະມົນຕີຜູ້ທີ 1 ສະຫະພັນລັດເຊຍ, ເປັນປະທານຮ່ວມຄະນະກຳມະການລະຫວ່າງລັດຖະບານ ຫວຽດນາມ - ລັດເຊຍ ກ່ຽວກັບການຮ່ວມມືເສດຖະກິດ - ການຄ້າ ແລະ ວິທະຍາສາດ - ເຕັກນິກ ຈະມາຢ້ຽມຢາມ ຫວຽດນາມ ແລະ ເຂົ້າຮ່ວມກອງປະຊຸມຄັ້ງທີ 18 ຄະນະກຳມະການລະຫວ່າງລັດຖະບານກ່ຽວກັບການຮ່ວມມືເສດຖະກິດ - ການຄ້າ ແລະ ວິທະຍາສາດ - ເຕັກນິກໃນວັນທີ 25/11. ການພົວພັນຄູ່ຮ່ວມມືຍຸດທະສາດຮອບດ້ານ ຫວຽດນາມ - ລັດເຊຍ ໃນໄລຍະຜ່ານມາ ສືບຕໍ່ພັດທະນາເປັນຢ່າງແຮງໃນຫລາຍຂົງເຂດຄື: ດ້ານການເມືອງ, ເສດຖະກິດ, ການຄ້າ, ການລົງທຶນ, ພະລັງງານ, ການປ້ອງກັນຊາດ, ການສຶກສາ ແລະ ບຳລຸງສ້າງ, ວັດທະນະທຳ. 2 ຝ່າຍຮັກສາ ແລະ ເພີ່ມທະວີການແລກປ່ຽນ, ພົບປະຂັ້ນສູງເປັນປະຈຳ. 2 ຝ່າຍກໍຈະສືບຕໍ່ສົມທົບກັນຢ່າງແໜ້ນແຟ້ນ ແລະ ສະໜັບສະໜູນເຊິ່ງກັນ ແລະ ກັນໃນບັນດາເວທີປາໄສສາກົນຄື: ສະຫະປະຊາຊາດ, ເວທີປາໄສຮ່ວມມືເສດຖະກິດ ອາຊີ - ປາຊີຟິກ (APEC), ເວທີປາໄສຮ່ວມມື ອາຊີ - ເອີລົບ (ASEM) ແລະ ພິເສດແມ່ນການຮ່ວມມືໃນຂົງເຂດ ອາຊຽນ - ລັດເຊຍ.
(ແຫຼ່ງຄັດຈາກ VOV)